送汪宮教
作者：徐積
朝代：宋

paragraphs: 堯親其親，教官得人。
所性忠厚，貌純氣真。
學爲耕稼，經爲本根。
實之爲行，賁之爲文。
辭令出口，法度在身。
大學小學，其誰弗循。
循之維何，維義是適。
不驕不肆，無邪無僻。
大者敬義，如漢元王。
小者樂善，如漢王蒼。
樂善敬義，何有不臧。
保躬無悔，受福無疆。
無疆之福，維順維忠。
維忠維順，維師之功。